《徐彦猷以仇池诗句为韵作诗十四章见示答之》
宋代·朱槔

徐侯笔下波涛宽，新诗示我清且闲。谁能辛苦学饭颗，格辙已到元和间。

春寒十日不出户，坐想江柳分烟鬟。

东坡老仙有奇句，析韵琢句光斓斑。疾雷一洗牛蚁闹，羯鼓略惊桃李顽。

周郎知音亦已久，仲车著语谁当删。大弨六钧古称重，汝自力弱无由弯。

胡为坎坎事嗤点，今古可笑儿童孱。乡关春物入意匠，水光花气相回环。

莫嫌众口乱如沸，当见三耳生其颜。嗟吾和诗虽已晚，识君妙意存高山。

告君诗妙须饮酒，社瓮一醉宁当悭。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。